Hieron (Ksenofon)

**Hieron** () eli *Tyranni* (; ) on Ksenofonin kirjoittama sokraattinen dialogi. Se kuvaa kuvitteellista keskustelua Syrakusan tyrannin Hieronin ja lyyrisen runoilijan Simonideen välillä noin vuonna 474 eaa. Keskustelu käsittelee tyranniuden etuja ja haittoja tyrannille itselleen. Ksenofon esittää näkemyksen, ettei tyrannilla ole sen parempia mahdollisuuksia olla onnellinen kuin tavallisilla ihmisillä.

## Historia

Ksenofon kirjoitti 300-luvulla eaa. Hänen dialoginsa *Hieron* tarkoitus on kaksijakoinen: osoittaa, että lakien ulkopuolella hallitseva despoot­ti on onnettomampi kuin yksityinen kansalainen, ja toisaalta selittää, millä tavoin despotti voisi voittaa alamaistensa suosion ja saavuttaa itse todellisen onnellisuuden. Tämä aihe kuului laajasti sokraattiseen pohdintaperinteeseen, ja siihen olivat tarttuneet myös muun muassa Sokrates, Platon ja Isokrates.

Dialogi ei pyri historialliseen henkilöhahmojen kuvaukseen: sen Hieron ei vastaa historiallista Hieronin hahmoa eikä Simonides ole hovirunoilija, vaan toimii Ksenofonin äänenä. Aiemmin tutkijat ovat yrittäneet ajoittaa *Hieronin* yhdistämällä sen Ksenofonin aikalaistyranneihin, erityisesti Syrakusan Dionysios I:een ja Dionysios II:een tai Thessalian Iasoniin. Esimerkiksi on esitetty, että Ksenofon olisi saanut aiheen tämän tutkielman kirjoittamiseen siitä, mitä hän näki itse Syrakusassa Dionysios I:n hovissa; erään kertomuksen mukaan hän olisi nimittäin vieraillut Sisiliassa tyrannin elinaikana. Tällaisia tarkkoja yhteyksiä ei kuitenkaan ole välttämätöntä olettaa. Sen sijaan teos asettuu aiheensa keskustelujatkumoon yleisenä filosofisena tarkasteluna, ei tiettyyn historialliseen tilanteeseen sidottuna puheenvuorona.

## Sisältö

Ksenofonin teos kuvaa keskustelua kuningas Hieronin ja Simonideen välillä. Siinä kuningas puhuu korkean aseman mukanaan tuomista vaaroista ja vaikeuksista sekä yksityisen ihmisen suuremmasta onnellisuudesta. Runoilija puolestaan luettelee vallan tuomat edut ja ne mahdollisuudet, joita se tarjoaa suosion hankkimiseen ja hyvän tekemiseen.

Runoilija haluaa saada tietää tyrannilta, poikkeaako tyrannin elämä todella yksityiselämästä ilojen ja surujen suhteen; sillä yleinen käsitys on, että tyranni nauttii kaikista nautinnoista suuremmassa määrin, kun taas hänen kärsimyksensä on hyvin vähäistä. Hieron, jota tämä yleisen mielipiteen ennakkoluulo ärsyttää, pyrkii kumoamaan sen seuraamalla todistavaa päättelyä, joka ottaa huomioon empiiriset havainnot: näitä kahta elämäntapaa verrataan toisiinsa kattavan nautintojen luettelon perusteella.

Hieron lisää, että tyrannilla ei ole ystäviä eikä muiden rakkautta, eikä hän tunne koskaan turvaa; hän elää jatkuvasti peläten petosta, salaliittoa ja murhaa, ja on pakotettu tekemään rikoksia säilyttääkseen valtansa. Kun Simonides ihmettelee, miksi kukaan pitäisi hallussaan jotakin niin vaivalloista, ja kysyy, miksei hän palaa yksityiselämään, Hieron vastaa, että valta on asia, josta ihminen ei voi turvallisesti luopua. Tyranni ei voi liikkua kumpaankaan suuntaan: jos hän etenee, rikokset ja pelko kasvavat; jos hän perääntyy, mitään anteeksiantoa ei ole. Ainoa, mikä hänelle jää tehtäväksi, on siis hirttäytyä.

Simonides palauttaa keskustelun alkuperäisen rauhallisuuden neuvomalla Hieronia muuttamaan epäoikeudenmukaisen tyrannian hyvää tekeväksi vallankäytöksi yleisen edun hyväksi, jotta hän voittaisi kaikkien rakkauden – rakkauden, joka on vapaa kateudesta.

## Arviointia

Teos on tyyliltään yksinkertainen ja opettavainen, ja sen keskeinen viesti on, että despootin tulisi hallita kuin hyvä kuningas ja olla alamaisiaan parempi moraalisessa mielessä. Tässä suhteessa Ksenofon asettuu samaan ajatuslinjaan Isokrateen kanssa, vaikkakin hänen käsittelynsä jää Platonin vastaavia pohdintoja vaatimattomammaksi.

## Lähteet

## Kirjallisuutta
### Käännöksiä ja tekstilaitoksia

* Xenophon: *Hiero*. Teoksessa  Kreikankielinen alkuteksti ja englanninkielinen käännös.
* Xenophon: *Hiero*. Teoksessa 

### Muuta kirjallisuutta

* 

## Aiheesta muualla

* Ξενοφών: *[https://el.wikisource.org/wiki/Ιέρων Ἱέρων ἢ Τυραννικός]*. Wikiaineisto. 
* Xenophon: *[https://en.wikisource.org/wiki/Hiero Hiero]*. Wikiaineisto. 
* Xenophon: *[https://www.perseus.tufts.edu/hopper/text?doc=Perseus%3atext%3a1999.01.0209%3atext%3dHiero Hiero]*. Perseus. 
* Xenophon: *[https://www.perseus.tufts.edu/hopper/text?doc=Perseus%3Atext%3A1999.01.0210%3Atext%3DHiero%3Achapter%3D1%3Asection%3D1 Hiero]*. Perseus. 
* Xenophon: *[http://onlinebooks.library.upenn.edu/webbin/gutbook/lookup?num=1175 Hiero]*. Gutenberg-projekti.